Document ID: 31994R1771

31994R1771
L 184/3
SLUŽBENI LIST EUROPSKE UNIJE
19.07.1994.
UREDBA KOMISIJE (EZ) br. 1771/94
od 19. srpnja 1994.
o utvrđivanju odredaba o unošenju krzna i robe proizvedene od određenih vrsta divljih životinja u Zajednicu
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 3254/91 od 4. studenoga 1991. o zabrani uporabe stupica na području Zajednice i unošenja na područje Zajednice krzna i proizvoda dobivenih od određenih divljih životinjskih vrsta koje potječu iz zemalja u kojima ih love stupicama ili metodama zamki koje ne odgovaraju međunarodnim humanim standardima hvatanja stupicom (1), a posebno njezin članak 5.,
budući da je u zadnje vrijeme postalo očito da se razvoj standarda humanog lova pomoću stupica u okviru Međunarodne organizacije za standardizaciju vjerojatno neće dovršiti do sredine 1995.;
budući da to znači da trenutačno nije na raspolaganju jedna od opcija iz članka 3. stavka 1. Uredbe Vijeća (EEZ) br. 3254/91 da treće zemlje ili usvoje odgovarajuće administrativne ili zakonodavne odredbe za zabranu uporabe stupica ili osiguraju da lov pomoću stupica za vrste iz Priloga I. toj Uredbi budu u skladu s međunarodno dogovorenim standardima humanog lova pomoću stupica; budući da to ima nepredviđeni negativni utjecaj na mogućnost da predmetne treće zemlje ispune uvjete iz Uredbe Vijeća (EEZ) br. 3254/91; budući da je 1. siječnja 1995. prekratak rok da većina njih prilagodi svoju politiku ovoj situaciji;
budući da je znatan broj velikih država izvoznica krzna pokazao dovoljan napredak prema ukidanju nožnih stupica i/ili razvoju humanih načina lova pomoću stupica;
budući da bi u ovim okolnostima primjena zabrane iz članka 3. stavka 1. Uredbe Vijeća (EEZ) br. 3254/91 od 1. siječnja 1995. ne samo negativno utjecala na rad Međunarodne organizacije za standardizaciju što se tiče razvoja međunarodnih standarda humanog lova pomoću stupica, nego bi i znatno umanjila poticaj trećim zemljama da i dalje napreduju u pogledu humanog lova pomoću stupica;
budući da je stoga primjereno u skladu s člankom 3. stavkom 2. Uredbe Vijeća (EEZ) br. 3254/91 suspendirati predmetnu zabranu na jednu godinu do 31. prosinca 1995.;
budući da zbog toga Komisija sada mora puno prije 1. siječnja 1996. odrediti koje države udovoljavaju uvjetima iz članka 3. stavka 1. Uredbe Vijeća (EEZ) br. 3254/91 kao i odgovarajuće obrasce potvrda iz njezinoga članka 4.;
budući da su mjere predviđene ovom Uredbom u skladu s mišljenjem Odbora osnovanog na temelju članka 19. Uredbe Vijeća (EEZ) br. 3626/82 (2) kako je zadnje izmijenjena Uredbom Komisije (EEZ) br. 1534/93 (3),
DONIJELA JE OVU UREDBU:
Članak 1.
1. Zabrana uvoza u Zajednicu krzna životinjskih vrsta navedenih u Prilogu I. Uredbi Vijeća (EEZ) br. 3254/91 te ostale robe navedene u Prilogu II. toj Uredbi stupa na snagu 1. siječnja 1996.
2. Komisija u skladu s postupkom utvrđenim u članku 5. Uredbe Vijeća (EEZ) br. 3254/91 do 1. rujna 1995. mora utvrditi:
(a)
koje države udovoljavaju uvjetima iz članka 3. stavka 1. te Uredbe; i
(b)
odgovarajuće obrasce potvrda iz njezinog članka 4.
Članak 2.
Ova Uredba stupa na snagu na dan objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. srpnja 1994.

Labels: 1
20